KYK: Spietkop klou om lewe en dood | Netwerk24
Deur Alet van der Walt 18 September 2019 05:50
'n Video waarin gesien kan word hoe 'n verkeersbeampte van Gauteng se provinsiale verkeerspolisie om lewe en dood aan 'n motor se enjinkap klou, het soos 'n veldbrand op sosiale media versprei.
Die voorval het volgens 'n mediaverklaring van die provinsie se verkeerspolisie op Vrydag 13 September in Robert Broome-weg in Krugersdorp plaasgevind.
'n 27-jarige vrou wat glo probeer wegjaag het terwyl 'n verkeersbeampte vir haar 'n boete uitskryf, word hier in hegtenis geneem. Die vrou het blykbaar haar selfoon gebruik terwyl sy bestuur het. Foto: Twitter
Die Gautengse verkeerspolisie het op Twitter twee foto's en 'n kort mediaverklaring oor die voorval geplaas.
Volgens die verkeerspolisie het die 27-jarige vrou Vrydag op haar selfoon gepraat terwyl sy bestuur.
Terwyl 'n verkeersbeampte vir haar 'n boete uitgeskryf het, het die vrou begin wegry en die beampte het op die enjinkap van die voertuig beland.
'n Ongemerkte bussie van die metropolisie het tot die beampte se redding gekom en die vrou tot stilstand gedwing.
Die vrou is in hegtenis geneem en word onder meer aangekla van roekelose bestuur, verset teen inhegtenisneming en versuim om die opdrag van 'n verkeersbeampte uit te voer.
Die Gautengse departement vir gemeenskapsveiligheid het die vrou se optrede in 'n mediaverklaring veroordeel.
Die departement sê die bestuurder se optrede spreek nie net van roekeloosheid nie, maar ook van arrogansie.
Ofentse Morwane, departementele woordvoerder, sê die provinsie ondervind 'n hoë aantal onnodige voertuigbotsings en sterftes op sy paaie en dat die owerhede sal aanhou om sy gesag af te dwing ondanks die optrede van padgebruikers.
Die vrou se naam is nog nie bekend gemaak nie.
Die Gautengse verkeersdepartement het die foto op Twitter geplaas van die voorval wat in Krugersdorp plaasgevind het. Foto: Twitter